แอกซ่าทุ่ม100ล.ดันประกันเด็ก
กรุงไทย-แอกซ่า ควัก 100 ล้าน อัดแคมเปญกระตุ้นประกันสุขภาพเด็ก
12 พ.ย. 2558

กรุงไทย-แอกซ่า ควัก 100 ล้าน อัดแคมเปญกระตุ้นประกันสุขภาพเด็ก
นางสายฝน สัจจศิลา ประธานเจ้าหน้าที่บริหารฝ่ายการตลาด บริษัท กรุงไทย-แอกซ่า ประกันชีวิต เปิดเผยว่า บริษัทได้ตั้งงบไว้ 100 ล้านบาท เพื่อออกแคมเปญโฆษณา “iChild Health Protection(ไอชายด์ เฮลท์ โพรเทคชั่น) เพราะการปกป้องที่ดีที่สุดคือ การปล่อยให้เขาเรียนรู้” เพื่อตอกย้ำความเป็นผู้นำตลาดประกันสุขภาพและสร้างการรับรู้ถึงแบรนด์และผลิตภัณฑ์ประกันสุขภาพเด็ก iChild Health Protection มุ่งเจาะกลุ่มลูกค้าเป้าหมายที่มีบุตรกว่า 9 ล้านคนทั่วประเทศ
สำหรับแบบประกันดังกล่าวจะให้ความคุ้มครองชีวิตและสุขภาพที่ครอบคลุมทุกด้าน จุดเด่นคือให้ความคุ้มครองการฉีดวัคซีน การตรวจสุขภาพ สายตา และทันตกรรม และค่ารักษาพยาบาลผู้ป่วยนอกและผู้ป่วยในครอบคลุมทั่วโลก พร้อมบริการช่วยเหลือทางการแพทย์ฉุกเฉินตลอด 24 ชั่วโมง อายุรับประกันตั้งแต่ 1 เดือน-15 ปี และคุ้มครองถึงอายุ 22 ปี
ด้านบริษัท แอ๊ดวานซ์ ไลฟ์ ประกันชีวิต เอไลฟ์ เปิดตัวกรมธรรม์ STRIKE 3 และ Smart Saving 2/1 จ่ายเบี้ยประกันภัยครั้งเดียวจ่ายผลตอบแทนเฉลี่ยสูงสุด 3.57% เหมาะสำหรับผู้ต้องการออมเงินในระยะสั้น กลุ่มคนที่เกษียณอายุ และกลุ่มที่เงินพันธบัตรพึ่งจะครบกำหนด โดยมีเงื่อนไขจะต้องซื้อ 2 กรมธรรม์ ดังกล่าวคู่กันในอัตราส่วน 1:1 ขั้นต่ำคู่ละ 1 แสนบาท และสูงสุดไม่เกินคู่ละ 5 แสนบาท จึงจะได้รับผลตอบแทนดังกล่าว
นายไชย ไชยวรรณ กรรมการผู้จัดการใหญ่ บริษัท ไทยประกันชีวิต กล่าวว่า บริษัทได้ย้ายสาขาใหม่ที่ จ.ตรัง เพื่อเพิ่มความเชื่อมั่นแก่ผู้เอาประกันและสร้างความมั่นใจให้ฝ่ายขาย รวมถึงย้ายตลาดในโซนภาคใต้ เนื่องจากมีแนวโน้มเติบโตต่อเนื่องหลังการเปิดเออีซี